นักลงทุนเริ่มทิ้ง‘หุ้น’ซบตลาดทองราคาพุ่ง
ทองคำพุ่งสูงสุดรอบ 4 เดือน รับข่าวเฟดออกคิวอี
25 ส.ค. 2555

ทองคำพุ่งสูงสุดรอบ 4 เดือน รับข่าวเฟดออกคิวอี
ราคาทองคำในตลาดโลกปรับตัวขึ้นต่อเนื่อง ล่าสุดเมื่อวันที่ 25 ส.ค. ราคาทองคำที่ตลาดสหรัฐงวดส่งมอบเดือน ธ.ค. ปรับขึ้นไปมากถึง 32.30 เหรียญสหรัฐต่อออนซ์ ไปปิดที่ 1,672.80 เหรียญสหรัฐต่อออนซ์ เป็นราคาสูงสุดในรอบ 4 เดือน 
ทั้งนี้ ผลจากภาวะการเติบโตของเศรษฐกิจโลกที่ค่อนข้างเชื่องช้าตั้งแต่ต้นปีที่ผ่านมา ทำให้นักลงทุนเชื่อว่าทั้งสหรัฐ จีน และยุโรป จะพยายามหาทางกระตุ้นเศรษฐกิจขึ้น โดยเฉพาะธนาคารกลางสหรัฐ (เฟด) ที่ส่งสัญญาณว่าอาจจะนำนโยบายการเงินแบบผ่อนปรนเชิงปริมาณ (คิวอี) กลับมาใช้อีกครั้งในเร็วๆ นี้ ซึ่งจะทำให้นักลงทุนจะเข้าไปลงทุนในตลาดทองคำ ซึ่งมีความปลอดภัยกว่า
ฟิลลิป เสตริเบล โบรกเกอร์อาวุโสจากบริษัท อาร์ดจ โอไบรอันกล่าวว่า นักลงทุนกำลังขายทิ้งหุ้นในตลาดหลักทรัพย์และเข้าซื้อสินทรัพย์ที่มีความเสี่ยงมากขึ้นในเวลานี้ ซึ่งอาจจะทำให้ราคาทองพุ่งขึ้นไปแตะถึง 1,700 เหรียญสหรัฐต่อออนซ์ทีเดียว